b'\n_START_ARTICLE_\nKettuhait\n_START_SECTION_\nAnatomia\n_START_PARAGRAPH_\nKettuhaiden heimon lajien tunnusomaisin piirre on hyvin pitk\xc3\xa4 ja hivenen kaartuva pyrst\xc3\xb6. Pyrst\xc3\xb6 voi olla jopa l\xc3\xa4hes puolet kalan kokonaispituudesta. Kettuhait ovat melko suurikokoisia ja ovat sukukypsin\xc3\xa4 noin 3 metri\xc3\xa4 pitki\xc3\xa4. Kettuhai on lajeista suurikokoisin ja pisin tavattu kettuhai oli 5,5 metri\xc3\xa4 pitk\xc3\xa4. Selk\xc3\xa4evi\xc3\xa4 on kaksi, joista etummainen on kolmiomainen ja takimmainen hyvin pieni. Rintaev\xc3\xa4t ovat lajeilla suuret ja kapeat. Kettuhailla pieness\xc3\xa4 suussa hammasrivej\xc3\xa4 on 60 ja hampaat ovat pienet tai keskikokoiset ja ter\xc3\xa4v\xc3\xa4k\xc3\xa4rkiset. Silm\xc3\xa4t ovat suurikokoiset varsinkin isosilm\xc3\xa4kettuhailla. V\xc3\xa4rilt\xc3\xa4\xc3\xa4n kettuhaiden lajit ovat sel\xc3\xa4st\xc3\xa4\xc3\xa4n harmaita ja vatsastaan valkoisia.\n_START_SECTION_\nLevinneisyys\n_START_PARAGRAPH_\nKettuhailajeja tavataan laikuttaisesti Atlantin, Intian valtameren ja Tyynenmeren alueilta. Lajit el\xc3\xa4v\xc3\xa4t lauhkeissa ja l\xc3\xa4mpimiss\xc3\xa4 vesiss\xc3\xa4 niin rannikkoseuduilla kuin avomerell\xc3\xa4kin ja erityisesti ulappakettuhai on valtamerien ulapoiden laji.\n_START_SECTION_\nElintavat\n_START_PARAGRAPH_\nKettuhait ovat voimakkaita ja aktiivisia uimareita. Niiden ravinto koostuu mustakaloista ja kaloista. Lajit uivat ympyr\xc3\xa4\xc3\xa4 kalaparvien ymp\xc3\xa4rill\xc3\xa4 ja k\xc3\xa4ytt\xc3\xa4v\xc3\xa4t pitk\xc3\xa4\xc3\xa4 pyrst\xc3\xb6\xc3\xa4\xc3\xa4n tainnuttamaan ja tappamaan saaliinsa. Kettuhait ovat ovovivipaarisia eli poikaset kuoriutuvat munista viel\xc3\xa4 ollessaan naaraan kohdussa. Poikasia on yleens\xc3\xa4 kahdesta kuuteen. Poikaset voivat sy\xc3\xb6d\xc3\xa4 kohdussa ollessaan hedelm\xc3\xb6ittym\xc3\xa4tt\xc3\xb6mi\xc3\xa4 munasoluja ja v\xc3\xa4hemm\xc3\xa4n kehittyneit\xc3\xa4 alkioita._NEWLINE_Kettuhaita kalastetaan ja niiden liha ja ev\xc3\xa4t ovat arvostettuja ja arvokkaita tuotteita.'